Danmark er inde i en »gunstig udvikling«, mener regeringen i en prognose.

Danmark er på vej mod bedre tider og er inde i en »gunstig udvikling«.

Det mener i hvert fald regeringen, der i sin prognose for dansk økonomi spår, at Danmark er på vej mod en højkonjunktur, som kan vare i flere år.

»Dansk økonomi er i bund og grund sund. Men den gode udvikling fortsætter ikke af sig selv. Det er nu, vi skal træffe beslutninger, der kan forlænge opsvinget. Det er nu, at vi skal lægge grundstenene til ny vækst,« siger økonomi- og indenrigsminister Simon Emil Ammitzbøll-Bille (LA) i forbindelse med offentliggørelsen af prognosen.

Han henviser til, at det er vigtigt med fortsat vækst i beskæftigelsen og tilstrækkelig stor tilgang af arbejdskraft.

Ifølge prognosen er den nuværende arbejdsstyrke i Danmark allerede historisk høj. Den arbejdsstyrke forventes at stige med 31.000 personer i årene 2017, 2018 og 2019 som følge af reformer, mens det vil øge udbuddet af arbejdskraft med 8.000 personer, at folkepensions- og efterlønsalderen hæves med et halvt år i 2019.

Udover at dansk økonomi ifølge prognosen er på vej mod højkonjunktur, er det også en overskrift i prognosen, at væksten er bredt funderet over det private forbrug, investeringer og eksport.